Okresná prokuratúra Martin 
Vajanského nám. 1, 036 80 Martin 1 	

Sp. zn. : 3 Pv 167/14/5506	Martin, 15.7.2015
EEČ : 2-40-143-2015

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Martin
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Martin zo dňa 21.5.2014, spisová značka 3 Pv 167/14/5506, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Na tom skutkovom základe, 
	dňa 27.03.2014 v čase o 13.00 h v Martine, v mestskej časti Košúty, na ulici Dúbravca, pod viaduktom cesty 1/18 bol spolu XXXXX, XXXXX  kontrolovaný hliadkou polície PJM Sučany, kde po príchode hliadky odhodil od seba na zem 1 ks igelitového sáčku s obsahom neznámej sušenej rastliny o hmotnosti 1 g, ktorý mu patril, a ktorý dobrovoľne vydal, a o ktorom bolo neskôr znaleckým skúmaním zistené, že obsahuje rastlinný materiál Cannabis - úlomky vrcholcového súkvetia konopnej rastliny, ktorý podlieha ustanoveniam zákona č. 139/1998 Z.z. o omamných látkach, psychotropných látkach a prípravkoch v znení neskorších predpisov a je zaradený do I. skupiny omamných látok  o celkovej hmotnosti 0,73 g s THC prítomným v množstve 81 mg, čo zodpovedá 3 obvykle jednorázovým dávkam uvedenej drogy.

Uznesením prokurátora Okresnej prokuratúry Martin zo dňa 21.5.2014, spisová značka 3 Pv 167/14/5506, bola určená obvinenému skúšobná doba v trvaní 12 mesiacov.
Odôvodnenie:
Uznesením prokurátorky Okresnej prokuratúry Martin, č.k. 3 Pv 167/14/5506 - 7 zo dňa 21.05.2014 bolo podmienečne zastavené trestné stíhanie obvineného XXXXX, vedené pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Tr. zák. a bola mu určená skúšobná doba v trvaní 12 (dvanásť) mesiacov, ktorá uplynula dňa 03.06.2015.
Po uplynutí skúšobnej doby bolo zisťované, či obvinený v skúšobnej dobe podmienečného zastavenia viedol riadny život. 
Zo správy Okresného riaditeľstva PZ, odboru kriminálnej polície v Martine bolo zistené, že proti obvinenému sa v skúšobnej dobe neviedlo a ani v súčasnosti sa nevedie žiadne trestné stíhanie. Takisto v odpise registra trestov nemá obvinený žiaden nový záznam. 
Z vyžiadaných podkladov z Okresného úradu Martin, odboru všeobecnej vnútornej správy vyplýva, že obvinený bol, v priebehu skúšobnej doby podmienečného zastavenia, blokom na pokutu nezaplatenú na mieste XXXXX právoplatne postihnutý za priestupok podľa § 22 ods. 2 písm. l) zákona č. 372/1990 Zb.  o priestupkoch v znení neskorších predpisov, nakoľko iným konaním porušil všeobecne záväzný právny predpis o bezpečnosti a plynulosti cestnej premávky a blokom na pokutu nezaplatenú na mieste XXXXX  bol právoplatne postihnutý za priestupok proti verejnému poriadku podľa § 47 zákona č. 372/1990 Zb. o priestupkoch v znení neskorších predpisov za to, že zaberal verejné priestranstvo vrakom. 
Nakoľko sa jednalo o menej závažné priestupky, s prihliadnutím na ich povahu a závažnosť, mám za to, že obvinený v priebehu skúšobnej doby viedol riadny život, čím splnil všetky zákonné podmienky uvedené v ustanovení § 217 ods. 1 Tr. por., a preto som rozhodla tak, ako je uvedené vo výrokovej časti tohto uznesenia.
Právoplatnosťou tohto uznesenia, tak ako to vyplýva z ustanovenia § 217 ods. 4 Tr. por., nastávajú účinky zastavenia trestného stíhania  podľa § 9 ods. 1 písm. e) Tr. por.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Petra Šimková
prokurátorka